Diari Oficial de la Generalitat Valenciana


Sumari del DOGV 5325, del 16-08-2006 (2006/8054)

ACORD d'11 de maig de 2006, de la Comissió Territorial d'Urbanisme de Castelló, relatiu a la modificació número 37 del pla general sobre creació de noves reserves de sòl dotacional públic a sòl no urbanitzable comú i modificació de l'ordenança d'obres al municipi de l'Alcora.
------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5325

Data del DOGV
:   16-08-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/8054


Data del document
:   11-05-2006

Organisme emissor
:   Conselleria de Territori i Habitatge

Tipus de document
:   Acord

Descriptors 

:   * Alcora, l'
    * pla d'urbanisme

ACORD d'11 de maig de 2006, de la Comissió Territorial d'Urbanisme de Castelló, relatiu a la modificació número 37 del pla general sobre creació de noves reserves de sòl dotacional públic a sòl no urbanitzable comú i modificació de l'ordenança d'obres al municipi de l'Alcora. [2006/F8054]  
Vist l'expedient relatiu a la modificació número 37 del pla general sobre creació de noves reserves de sòl dotacional públic a sòl no urbanitzable comú i modificació de l'ordenança d'obres, al municipi de l'Alcora, i de conformitat amb els següents,  
Antecedents  
Primer. El Ple de l'Ajuntament de l'Alcora, en sessió celebrada el 14 d'abril de 2005, va acordar sotmetre a informació pública el projecte de modificació número 37 del pla general relatiu a la creació de noves reserves de sòl dotacional a sòl no urbanitzable i la modificació d'ordenança d'obres.   
La informació pública es va produir mitjançant edictes inserits en el Diari Oficial de la Generalitat Valenciana número 5.014, de 26 de maig de 2005, i en el periòdic Mediterráneo de 13 de maig de 2005, durant el termini d'un mes. Durant l'esmentat període no es va produir cap al·legació, i el document es va aprovar provisionalment en data 4 d'agost de 2005, tenint entrada en aquest Servei Territorial de Planificació i Ordenació Territorial en data 10 de gener de 2006.  
Segon. El projecte consta de memòria informativa, memòria justificativa, plànols d'informació i d'ordenació i nova ordenança urbanística relativa a l'article 3.3.3 en la qual s'incorpora un últim paràgraf relatiu a l'obligatorietat del promotor d'exhibir un cartell anunciador de les obres.  
Tercer. El projecte de modificació número 37 del pla general, pel que fa a la creació de nous sòls dotacionals, es concreta en tres àmbits diferenciats que tot seguit es descriuen:  
A. Ampliació de la reserva de sòl dotacional a sòl no urbanitzable d'ús comú en la partida del Saltador. Es proposa la qualificació de 61.413 m² com a ús dotacional a sòl no urbanitzable comú, dels quals 21.204 m² van destinats a l'ampliació de l'actual ciutat esportiva amb la qualificació de RD Equipament Esportiu i 40.209 m² com ID Infraestructura de Serveis Urbans, a fi de disposar en la primera un ús esportiu i en l'altra la planta de tractament i depuració d'aigües residuals i de residus sòlids.  
B. Creació d'una reserva de sòl dotacional a sòl no urbanitzable comú a la Foia de l'Alcalatén de 3.093 m² destinada a ID Infraestructura de Serveis Urbans, a fi de disposar d'una planta de tractament i depuració d'aigües residuals.  
C. Creació de reserva de sòl dotacional en àmbit de sòl no urbanitzable de protecció agrícola a la zona de la Font Nova de 12.194 m², confrontant amb el sòl urbà residencial a l'objecte d'incrementar la reserva viària i dotar d'una zona d'aparcament la insuficient reserva actual.  
Per un altre costat la modificació número 37 del pla general, pel que fa als canvis en els aspectes normatius proposa la inclusió en l'apartat 3.3.3 del text articulat de les normes urbanístiques d'un últim paràgraf en què s'assenyale l'obligatorietat per part del promotor de l'obra d'exhibir un cartell en què figuren les condicions en què se li va concedir la corresponent llicència, en lloc visible, al costat de l'accés a l'obra.  
En el document es justifica que es compleix el que establixen els articles 55.3 de la Llei 6/1994, de 15 de novembre, Reguladora de l'Activitat Urbanística, en endavant LRAU, i en l'article 17 de l'annex al Decret 201/1998, de 15 de desembre, del Govern Valencià, pel qual s'aprova el Reglament de Planejament de la Comunitat Valenciana, en endavant RPCV, perquè és evidentment major la relació de sòl dotacional i sòl edificable entre la nova i l'antiga ordenació.  
Fonaments de dret  
Primer. La tramitació ha sigut correcta en compliment del que ha assenyalat l'article 38 de la LRAU i concordants i la documentació està completa, segons el que resulta de l'article 27 de la LRAU.   
Segon. El present document ha sigut aprovat provisionalment abans de l'entrada en vigor de la Llei 16/2005, de 30 de desembre, de la Generalitat, Urbanística Valenciana, per la qual cosa podrà conservar tots els actes de tràmit realitzats i la seua avaluació serà en desplegament de la LRAU, i el RPCV, i són d'aplicació tots els seus preceptes.  
Tercer. La LRAU inclou la possibilitat que puguen formular-se plans que en desplegament, complement o, fins i tot, modifiquen el planejament general, complisquen, entre altres, la funció de crear reserves de sòl dotacional. D'altra banda, l'article 11 de la LRAU indica que els plans podran preveure i ordenar reserves de sòl dotacional a sòl no urbanitzable. El present document proposa la creació de determinades reserves de sòl dotacional destinat a infraestructures de serveis urbans, ús dotacional esportiu i xarxa viària aparcaments a sòl no urbanitzable, i és evident que s'incrementa positivament l'equilibri d'estàndards entre el sòl dotacional i el sòl edificable en compliment del que ha assenyalat l'article 17 de l'annex al RPCV.   
D'altra banda i respecte als canvis de tipus normatiu es proposa la introducció d'aspectes relatius a l'exhibició en obra de les condicions de l'atorgament de la llicència d'obres corresponent, per la qual cosa s'evidencia la no-incidència en aspectes d'interés supralocal, ni en canvis en l'ordenació estructural del territori, per la qual cosa obeint a criteris de racionalitat, cap dels aspectes proposats posa en dubte, a priori, la viabilitat del que es pretén.  
Quart. En relació amb els aspectes que motiven les modificacions proposades i atés el que ha assenyalat l'article 40 de la LRAU, en el qual després d'explicitar les comeses autonòmiques que permeten formular objeccions a l'aprovació definitiva del planejament municipal, s'establix que li està vedat a la resolució autonòmica d'aprovació qüestionar la interpretació d'aquest interés formulada pel municipi des de la seua pròpia representativitat, i tenint en compte que la modificació que afecta aspectes normatius no incidix en interessos supralocals sinó d'índole purament local, i les que proposen la creació de nous sòls dotacionals, no alteren la classificació del sòl i es plantegen com a ampliació de les ja existents, o del sòl urbà adjacent, o bé en àmbits idonis per a la seua funció com són la ubicació de noves estacions depuradores i de tractament de residus, que en qualsevol cas hauran de contemplar les mesures oportunes de caràcter mediambiental segons la legislació reguladora en la matèria, no impedixen, en suma, l'aprovació definitiva de la modificació del pla general pretesa.  
Cinqué. La Comissió Territorial d'Urbanisme, a proposta del director general de Planificació i Ordenació Territorial, és l'òrgan competent per a resoldre sobre l'aprovació definitiva dels plans generals .i de les seues modificacions. de municipis de menys de 50.000 habitants, de conformitat amb el que disposa l'article 39 per remissió de l'article 55.1, de la Llei Reguladora de l'Activitat Urbanística, en relació amb l'article 10.a) del Reglament dels Òrgans Urbanístics de la Generalitat Valenciana, aprovat pel Decret 201/2003, de 3 d'octubre, del Consell de la Generalitat.  
Per raó de tot el que antecedeix, la Comissió Territorial d'Urbanisme de Castelló acorda:   
Aprovar definitivament la modificació número 37 del Pla General de l'Alcora.  
Contra el present acord, que no posa fi a la via administrativa, pot interposar-se recurs administratiu d'alçada, en el termini d'un mes, davant la secretària autonòmica de Territori i Medi Ambient de la Conselleria de Territori i Habitatge, això sense perjudici d'utilitzar qualsevol altre recurs que es considere oportú.  
Castelló de la Plana, 11 de maig de 2006.. El secretari de la Comissió Territorial d'Urbanisme: Fernando Renau Faubell.